Govern i Comissió Europea han signat un acord per facilitar l'accés dels governs locals a fons europeus i projectes pioners de ciutats intel·ligents.
L'adhesió de la Generalitat al Partenariat Europeu d'Innovació de Ciutats i Comunitats Intel·ligents impulsat per la Comissió Europea s'ha signat en el marc de l'Smart City Expo World Congress
El conseller de Polítiques Digitals i Administració Pública, Jordi Puigneró, ha signat aquest matí un acord amb la Comissió Europea perquè la Generalitat de Catalunya pugui impulsar les estratègies intel·ligents de les ciutats catalanes a través d'una plataforma impulsada per les institucions europees i sota el paraigües de l'estratègia del Govern SmartCatalonia.
L'acord s'ha tancat en el marc del primer dia de l'Smart City Expo World Congress, que té lloc a la Fira de Barcelona des d'avui i fins aquest dijous.
Puigneró ha signat aquest matí la carta d'adhesió de la Generalitat al Partenariat Europeu d'Innovació de Ciutats i Comunitats Intel·ligents impulsat per la Comissió Europea ( European Innovation Partnership on Smart Cities and Communities).
Aquesta plataforma permet connectar les ciutats i municipis d'Europa amb empreses del sector i desenvolupar solucions urbanes innovadores que puguin ser compartides en el futur.
Entre d'altres qüestions, l'accés a aquesta plataforma per part de ciutats i municipis catalans els facilitarà l'accés a fons europeus i projectes innovadors avalats per les institucions europees per solucionar els diferents reptes que implica el desenvolupament d'una estratègia transversal intel·ligent en l'àmbit municipal.
Amb accions com aquesta, el Govern de la Generalitat pretén estendre el concepte de ciutat intel·ligent (smart city) arreu del país per integrar i coordinar les iniciatives del món local, donar suport a les empreses i desplegar iniciatives a tot el territori.
En aquest sentit, l'estratègia SmartCatalonia té com a objectiu convertir Catalunya en un 'país intel·ligent' de referència internacional que aprofiti l'ús de la tecnologia i la informació digital per innovar en els serveis públics, impulsar el creixement econòmic i promoure una societat més intel·ligent, sostenible i integradora.
També en el marc de l'Smart City Expo, la Generalitat signarà demà dimecres un acord de col·laboració amb l'organització internacional Leading Cities amb seu a Boston (EUA) per tal que el Govern pugui desenvolupar-hi un pla de treball conjunt.
D'aquesta manera, es vol obrir la Xarxa de Membres de Leading Cities a altres ciutats de Catalunya.
Aquesta entitat ha impulsat una xarxa internacional de ciutats, empreses, universitats i institucions per impulsar i accelerar el desenvolupament d'estratègies intel·ligents en l'àmbit urbà i municipal.
Compta amb la participació de ciutats d'arreu del món com ara Barcelona, Boston, Dublín, Lisboa, Vancouver, Hamburg o Rio de Janeiro.
Des d'avui i fins dijous, Catalunya acull la celebració de l'Smart City Expo World Congress a Fira de Barcelona Gran Via, a l'Hospitalet de Llobregat.
L'estand SmartCatalonia de la Generalitat repeteix la ubicació dels dos anys anteriors i també l'espai d'exposició: 420 metres quadrats que acullen els estands individuals de les 20 empreses i centres tecnològics catalans que participen a la fira amb el suport de la Generalitat.